
1 ယွၤအကလုၢ် လၢအဘၣ် စီၤစဖါနယၤ, စီၤကူၤၡံအဖိ ဖိခွါ, စီၤကဒါလယၤ အဖိခွါ, စီၤအမၤရယၤ အဖိခွါ, စီၤဃံးစကံယၤ အဖိခွါ လၢယူဒၤ အစီၤပၤ စီၤအၤမိၣ် အဖိခွါ, စီၤယိၤၡံယၤ အမုၢ်နံၤတဖၣ် အပူၤန့ၣ်, 2 ယကမၤလၢာ်ကွံာ် ကယဲၢ် တၢ်အိၣ် လၢထံဧိၤကီၢ်ဧိၤအပူၤ, ယွၤ စံးဝဲဒၣ်, 3 ယကမၤလၢာ် ပှၤကညီ ဒီးဆၣ်ဖိကီၢ်ဖိ, ယကမၤလၢာ် ထိၣ်ဧိၤလံၣ်ဧိၤ လၢမူကပိာ်လိၤ, ဒီးဒ့ၣ်ဧိၤညၣ်ဧိၤ လၢပီၣ်လဲၣ်ပူၤ, ဒီးခီၣ်ဘၣ်တိၢ်အလီၢ် အိၣ်ဒီး ပှၤတတီတလိၤ, ဒီးယကမၤစီၢ်ကွံာ် ပှၤကညီ လၢထံဧိၤကီၢ်ဧိၤ အပူၤန့ၣ်လီၤ, ယွၤ စံးဝဲဒၣ်. 4 ဒီးယကယူာ်ထီၣ် ယစုထီဒါ ယူဒၤ, ဒီး ကယဲၢ်ပှၤယရူၤၡလ့ၣ်ဖိ, ဒီးယကဒီၣ်တဲာ်ကွံာ် တၢ်အိၣ်လီၤတဲာ် ဘၣ်ဃးဒီး ဘဧၤလး လၢအလီၢ်ဖဲအံၤ, တၢ်ဂီၤ အပှၤလုၢ်တၢ်အဒိၣ် အမံၤ, ဒီးပှၤလုၢ်တၢ်အဒိၣ်တဂၤ, 5 ဒီးပှၤလၢအဘါထီၣ် မူခိၣ် အတၢ်သုးမုၢ်ဂီၢ်မုၢ် လၢဟံၣ်ခိၣ်, ဒီးပှၤလၢအဘါတၢ် ဒီးဆိၣ်တၢ် လၢယွၤအမဲာ်ညါ, ဒီးပှၤလၢအဆိၣ်တၢ် လၢအတၢ်ဂီၤ မလိာ် အမဲာ်ညါ, 6 ဒီးပှၤလၢအဃၣ်ကွံာ်အသး လၢယွၤ, ဒီးတဃုဘၣ်ယွၤ, ဒီးတသံကွၢ်ဘၣ်အီၤ ဘၣ်လီၤ. 7 အိၣ်ဘှီၣ်ကလာ် လၢကစၢ်ယွၤ အမဲာ်ညါ တက့ၢ်. အဂ့ၢ်ဒ်အံၤ, ယွၤအမုၢ်တနံၤ အိၣ်ဘူးထီၣ်လံ. အဂ့ၢ်ဒ်အံၤ, ယွၤကတဲာ်ကတီၤလံ တၢ်လုၢ်, ပာ်စီဆှံလံ ပှၤလၢအကိးဝဲတဖၣ်န့ၣ်လံ. 8 ဒီးမုၢ်တနံၤ လၢယွၤကလုၢ်တၢ်န့ၣ် တၢ်ကမၤအသး လၢယကအိၣ်သကိး ပှၤအခိၣ်, ဒီးစီၤပၤ အဖိအလံၤ,ဒီး ကယဲၢ် ပှၤလၢအကူအသိး ဒီးပှၤတခီဘီမုၢ်ဖိ အကူအသိးလီၤ. 9 ဒီးတၢ်လၢမုၢ်တနံၤန့ၣ် ယကအိၣ်သကိး ကယဲၢ် ပှၤလၢအစံၣ်ကပာ်ကျဲစၢၤ အကျိၤထံး, ပှၤလၢအမၤပှဲၤ အကစၢ် အဟံၣ် လၢတၢ်မၤန့ၢ်ဆူၣ် ဒီးလီတၢ်လီၤ. 10 ဒီးယွၤ စံးဝဲဒၣ်, တၢ်လၢမုၢ်တနံၤန့ၣ် တၢ်ကမၤအသး လၢတၢ်ကိးပသူထီၣ် ကသီၣ်ထီၣ် လၢပဲတရီညၣ်, ဒီးတၢ်ကဟီၣ်ပသူထီၣ် လၢတၢ်ခံတီၤတတီၤန့ၣ် ဒီးတၢ်လီၤပှီၢ်ဖးဒိၣ် ကသီၣ်ထီၣ် လၢတၢ်စိခိၣ်တဖၣ်န့ၣ်လီၤ. 11 ပှၤအိၣ်ဝဲဆိးဝဲ လၢမးကတ့ၣ်သ့ၣ်ဧၢ, ဟီၣ်ပသူထီၣ် တက့ၢ်. အဂ့ၢ်ဒ်အံၤ, ပှၤကနၤဧၣ်ဖိ ဘၣ် တၢ်မၤဟးဂီၤကွံာ် အီၤခဲလၢာ်, ကယဲၢ် ပှၤလၢအစိာ်စ့ ဘၣ် တၢ်ဒီၣ်တဲာ်ကွံာ် ခဲလၢာ်လီၤ. 12 အဆၢအကတီၢ်ဖဲန့ၣ် ယကဃုတၢ် လၢယရူၤၡလ့ၣ် အပူၤ လၢမ့ၣ်အူဒၢ, ဒီးအိၣ်သကိး ပှၤလၢအအိၣ်ဒၣ်အတၢ်, လၢအစံး လၢအသးကံၢ်ပူၤ, တၢ်အဂ့ၤမ့ၢ်ဂ့ၤ, တၢ်အအၢမ့ၢ်ဂ့ၤ, ယွၤ တမၤဘၣ်ဝဲဘၣ်. 13 ဒီးအတၢ်ဖိတၢ်လံၤ ကကဲ လၢတၢ်ဂုာ်ဆူၣ်ပျီဆူၣ်, ဒီး အဟံၣ်တဖၣ်န့ၣ် ကကဲ လၢတၢ်အိၣ်သယုၢ်လီၤ. ကသူၣ်ဘၣ် ဟံၣ် ဘၣ်ဆၣ်ဒီး, တအိၣ်တဆိးဘၣ် လၢအပူၤ, ကသူၣ် စပံးမုၢ် ဘၣ်ဆၣ်ဒီး, တအီဘၣ် အစပံးထံဘၣ်. 14 ယွၤအမုၢ်နံၤဖးဒိၣ်တနံၤ အိၣ်ဘူးထီၣ်လံ, အိၣ်ဘူးထီၣ်လံ. ဒီးဟဲဝဲချ့ချ့လီၤ. ယွၤအမုၢ်တနံၤ အကလုၢ်သီၣ် လီၤ. ပှၤအဆူၣ်ကဲးကိး နးနးကလဲာ် ဖဲန့ၣ်လီၤ. 15 တၢ် လၢမုၢ်တနံၤန့ၣ် မ့ၢ်တၢ်သးကဲၤထီၣ် အမုၢ်တနံၤ, တၢ်ဘၣ်ကိၢ်ဘၣ်ဂီၤ, ဒီးတၢ်ဘၣ်နးဘၣ်ဖှီၣ် အမုၢ်တနံၤ, တၢ်အိၣ်သယုၢ် ဒီးတၢ်လီၤပှီၢ် အမုၢ်တနံၤ, တၢ်ခံး ဒီးတၢ်အုးသကျူာ် အမုၢ်တနံၤ, တၢ်အၢၣ် ဒီးတၢ်ခံးသူ အမုၢ်တနံၤ, 16 ကွဲၤအသီၣ် ဒီးတၢ်ကိးပသူထီၣ် အမုၢ်တနံၤ ထီဒါ ဝ့ၢ် အိၣ်ဒီး အခိၣ်ဒူ, ဒီးတၢးထီတဖၣ်လီၤ. 17 ဒီးယကဒုးဟဲ တၢ်ကိၢ်တၢ်ဂီၤ လၢပှၤကညီအလိၤ, ဒီး ကလဲၤတၢ် ဒ်ပှၤမဲာ်ဘျီၣ် အသိးန့ၣ်လီၤ. မ့ၢ်အမၤကမၣ်ဘၣ်ယွၤဒီး, တၢ်ကလူလီၤ အသွံၣ် ဒ်ဟီၣ်ခိၣ်အကမူၣ် အသိး, ဒီးအညၣ်ကမၤသးဒ် တၢ်အ့ၣ်အသိးန့ၣ်လီၤ. 18 လၢယွၤအသးကဲၤထီၣ် အမုၢ်တနံၤန့ၣ် အစ့မ့ၢ်ဂ့ၤ, အထူမ့ၢ်ဂ့ၤ မၤပူၤဖျဲးအီၤ တသ့ဘၣ်. အသးက့ၣ်အမ့ၣ်အူန့ၣ် ကအီၣ်ကွံာ် ထံဧိၤကီၢ်ဧိၤ ဒီဘ့ၣ်ညါလီၤ. အဂ့ၢ်ဒ်အံၤ, ကမၤလၢာ်ကွံာ် ကယဲၢ် ပှၤလၢအအိၣ်အဆိး လၢကီၢ်ပူၤ သတူၢ်ကလာ်လီၤ.

1 သကူးလီၤ သုသး ဒီးအိၣ်သကူးလီၤ သုသးတက့ၢ်, ပှၤတကလုာ် လၢအတဘၣ်ဘၣ် တၢ်အသးဘၣ်သ့ၣ်ဧၢ. 2 တၢ်သိၣ် တချုးအိၣ်ဖျဲၣ်ဒံးဘၣ် ဒီး, မုၢ်နံၤ ဒံကွံာ် ဒ်ဖ့အသိး, ယွၤအသးကဲၤထီၣ် တချုးဘၣ်ဒံးဘၣ် သုဘၣ်, ယွၤ အသးထီၣ် တချုးဘၣ်ဒံးဘၣ် သုဒီး, 3 ဃု ယွၤတက့ၢ်, ကယဲၢ် ပှၤလၢအသးစူၤ လၢထံဧိၤကီၢ်ဧိၤအပူၤ, လၢအမၤ အတၢ်စံၣ်ညီၣ်ခဲလၢာ်သ့ၣ်ဧၢ, ဃု တၢ်တီတၢ်လိၤ, ဃု တၢ်သူၣ်စူၤသးစူၤန့ၣ် တက့ၢ်. ဘၣ်တဘၣ် သုကအိၣ်တဒၢ လၢယွၤအသးထီၣ် အမုၢ်တနံၤ အပူၤန့ၣ်လီၤ. 4 အဂ့ၢ်ဒ်အံၤ, ပှၤကလဲၤသဒၣ် ဂါစၤ, ဒီးအၤၡကလိၣ် ကကဲထီၣ် တၢ်အိၣ်သယုၢ်လီၤ. တၢ်ကဟီထီၣ်ကွံာ် အၤစဒိး လၢမုၢ်ထူၣ်, ဒီးတၢ်ကထဲးထီၣ်ကွံာ် ဧ့ကြိၣ်လီၤ. 5 ပှၤကရံသးဖိ တကလုာ်, ပှၤအိၣ်ဝဲဆိးဝဲ လၢပီၣ်လဲၣ်နံၤန့ၣ် ဘၣ်အဖှီၣ်လီၤ. ပှၤဖလ့ၡသးဖိအကီၢ်, ကနၤဧၣ် ဧၢ, ယွၤအကလုၢ်ထီဒါသုလီၤ. ယကမၤဟးဂီၤနၤ တုၤ ပှၤအိၣ်ဝဲဆိးဝဲ လၢနပူၤ တအိၣ်ဘၣ် နီတဂၤဘၣ်. 6 ဒီးပီၣ်လဲၣ်နံၤ ကကဲထီၣ် တၢ်အီၣ်ဆၣ်အလီၢ် အိၣ်ဒီး ကမါ လၢပှၤကွၢ်သိ အဂီၢ်, ဒီးတၢ်အကရၢ လၢသိ ဒီးမဲာ်တဲးလဲးတဖၣ် အဂီၢ်လီၤ. 7 ဒီးတၢ်ဃၢၤန့ၣ် ကအိၣ် လၢယူဒၤ အပှၤဟံၣ်ဖိ လၢအအိၣ်လီၤတဲာ် အဂီၢ်လီၤ. ကဒုးအီၣ်ဆၣ်ဖဲန့ၣ်, ကမံလီၤ လၢမုၢ်ဟါ လၢအၤၡကလိၣ် အဟံၣ်ပူၤလီၤ. အဂ့ၢ်ဒ်အံၤ, ယွၤအကစၢ် ကအိၣ်သကိးအီၤ, ဒီးဒုးဟဲက့ၤအီၤ လၢအလဲၤကဲကုၢ်လီၤ. 8 ယနၢ်ဟူ မိၤအး အတၢ်ဒုၣ်ဒွဲၣ်, ဒီးပှၤဧၣ်မိၣ်ဖိ အစံးအၢတၢ်, လၢအဒုၣ်ဒွဲၣ် ယပှၤဂီၢ်မုၢ်, ဒီးပာ်ဒိၣ်အသးထီဒါ အကီၢ်အဃၢၤလီၤ. 9 မၤသးဒ်န့ၣ်ဒီး တၢ်သုးမုၢ်ဂီၢ်မုၢ်အယွၤ, အံၣ်စရ့လးအကစၢ် စံးဝဲဒၣ်, ယမူယဲ, မိၤအး ကကဲထီၣ် ဒ်စဒိၣ်အသိးန့ၣ်, ဒီးပှၤဧၣ်မိၣ် ဒ်ဂမိရၤအသိးန့ၣ်, တၢ်အလီၢ် အိၣ်ဒီး တၤဆှုၣ်တၤမဲ, ဒီးအံသၣ်အပူၤတဖၣ်, ဒီးတၢ်အိၣ်သယုၢ် လီၤထူလီၤယိာ်လီၤ. ပှၤဂီၢ်မုၢ် လၢအအိၣ်လီၤတဲာ်တဖၣ်န့ၣ် ကဂုာ်ဆူၣ်ပျီဆူၣ်အီၤ ဒီးပှၤအိၣ်လီၤတဲာ် လၢယပှၤတကလုာ်အကျါန့ၣ် ကန့ၢ်ဘၣ်အီၤလီၤ. 10 ကဘၣ်ဝဲ လၢတၢ်တမံၤန့ၣ် လၢအသးထီၣ်ထီအဃိ လီၤ. အဂ့ၢ်ဒ်အံၤ, ဒုၣ်ဒွဲၣ်တၢ် ဒီးပာ်ဒိၣ်ထီၣ်အသးထီဒါ တၢ်သုးမုၢ်ဂီၢ်မုၢ်အယွၤ အပှၤဂီၢ်မုၢ်လီၤ. 11 ယွၤကကဲထီၣ် တၢ်မၤပျံၤအလီၢ် လၢအဂီၢ်လီၤ. အဂ့ၢ်ဒ်အံၤ, ကမၤလၢာ်ကွံာ် ကယဲၢ်ကစၢ် လၢဟီၣ်ခိၣ်ချၢခဲလၢာ်, ဒီးကယဲၢ် ပှၤလၢအအိၣ်အဆိး လၢကီၢ် လၢပီၣ်လဲၣ်နံၤခဲလၢာ်န့ၣ် ကဘူၣ်ထီၣ်ဘါထီၣ်အီၤ, တဂၤလၢအလီၢ်ဒၣ်ဝဲ တဂၤလၢအလီၢ်ဒၣ်ဝဲ စုာ်စုာ်လီၤ. 12 ပှၤကူၤၡးဖိသ့ၣ်ဧၢ, သုကဘၣ် တၢ်မၤသံသုစ့ၢ်ကီး လၢ ယနးလီၤ. 13 ဒီးကယူာ်ထီၣ် အစု လၢကလံၤစိး အဖီခိၣ်, ဒီး မၤဟးဂီၤ အၤၡူၢ်, ဒီးကမၤသယုၢ် နံၤနဝ့ လၢတၢ်အိၣ်သယုၢ်တုၢ် အလီၢ်, ဒ်ပှၢ်မုၢ်ကနၢ အသိးလီၤ. 14 ဒီးသိ ဒီးမဲာ်တဲးလဲးတဖၣ် ကကိာ်လီၤ လၢအသးကံၢ်ပူၤ, ဒီးပှၤကလုာ်တဖၣ် အဆၣ်ဖိကီၢ်ဖိ အမံၤခဲလၢာ်, ထိၣ်စီၢ်မီ, ဒီးသူၣ်ဧိၤဘါဧိၤ ကအိၣ်ကဆိး လၢအထူၣ်အခိၣ် အဖီခိၣ်, တၢ်အသီၣ် ကပှ့ၤ လၢတၢ်ထူၣ်ဖျိ အပူၤ, တၢ်အိၣ်သယုၢ် ကအိၣ်ဝဲ လၢအကျဲစၢၤလီၤ. အဂ့ၢ်ဒ်အံၤ, တၢ်မၤ လၢသ့ၣ်ဆှိအ့ရ့းန့ၣ် လီၤပှီၢ်ကွံာ်လံ. 15 အဝဲအံၤမ့ၢ် ဝ့ၢ် လၢအသူၣ်ဖှံသးညီ, ဒီးအိၣ်ဝဲဆိးဝဲ ဒီးအသူၣ်မံသးမံ, လၢအစံး လၢအသးကံၢ်ပူၤ, ယၤလီၤ. ဒီးတၢ် လၢယၤအဖီခိၣ်န့ၣ် တၢ်တအိၣ်ဘၣ်ဝဲဘၣ်. ကဲထီၣ်ဝဲ လၢတၢ်အိၣ်သယုၢ်အလီၢ်, တၢ်အလီၢ် လၢဆၣ်ဖိကီၢ်ဖိ ကကိာ်လီၤ လၢအပူၤ မးလဲၣ်. ကယဲၢ် ပှၤလၢအလဲၤတြူာ်ကွံာ် တဂၤလၢ်လၢ်န့ၣ် ကဒုၣ်ဒွဲၣ်, ဒီးဂံၤဂုၤ အခိၣ်လီၤ.

1 ဝ့ၢ် လၢအပူထီၣ်, ဒီးဘၣ်အၢ, ဒီးမၤအၢမၤသီတၢ်န့ၣ် ဘၣ်အဖှီၣ်လီၤ. 2 တဒိကနၣ်ဘၣ် တၢ်အကလုၢ်ဘၣ်. တဒိးဘၣ် တၢ်သိၣ်လိဘၣ်. တသန့ၤဘၣ်အသး လၢယွၤဘၣ်, တသုးဘူးအသးဆူ အကစၢ် အအိၣ်ဘၣ်. 3 အပဒိၣ်ဖးဒိၣ် လၢအပူၤန့ၣ် မ့ၢ်ခ့ယုၢ် လၢအကိးပသူတၢ်, အပှၤစံၣ်ညီၣ်ကွီၢ်န့ၣ်, မ့ၢ်ထွံၣ်မံၤလီၤ. လၢမုၢ်ဟါ, တပာ်လီၤတဲာ်ဘၣ် တၢ် လၢမုၢ်ဂီၤအဂီၢ် နီတမံၤဘၣ်. 4 အဝံတဖၣ်မ့ၢ် ပှၤပာ်ကဖိအသး, ပှၤလီန့ၢ်တၢ်လီၤ. အပှၤလုၢ်တၢ်အဒိၣ် မၤဘၣ်အၢ တၢ်စီဆှံတဖၣ်, လုၣ်သ့ၣ်ခါပတာ် တၢ်သိၣ်တၢ်သီလီၤ. 5 ယွၤ, တၢ်တီတၢ်လိၤတဂၤ အိၣ်ဝဲ လၢအသးကံၢ်ပူၤ တမၤဘၣ် တၢ်အၢဘၣ်. လီၣ်ဖျါထီၣ် တၢ်စံၣ်ညီၣ် လၢတၢ်ကပီၤအကျါ ကိးဂီၤဒဲး, ဒီးကဲထီၣ် သပှၢ်တၢၢ်လီၤ. ဘၣ်ဆၣ်ဒီး ပှၤအၢ တသ့ၣ်ညါဘၣ် တၢ်မဲာ်ဆှးဘၣ်. 6 ယဒီၣ်တဲာ်ကွံာ်လံ ပှၤကလုာ်တဖၣ်လံ. အသနၢၣ်တဖၣ် အိၣ်သယုၢ်လံ. ယမၤသယုၢ်လံ အကျဲဧိၤကပူၤဧိၤလံ. ပှၤတလဲၤဘၣ်ဝဲဘၣ်. အဝ့ၢ်တဖၣ် တုၤလံ လၢတၢ်ဟးဂီၤလံ. ပှၤကညီ တအိၣ်ဘၣ် လၢအပူၤဘၣ်. ပှၤတအိၣ်တဆိးဘၣ် လၢအပူၤ နီတဂၤဘၣ်. 7 ယစံး, နကပျံၤယၤ သပှၢ်တၢၢ်, နကဒိးန့ၢ်ဘၣ် တၢ်သိၣ်လိနၤလီၤ. ဒ်န့ၣ်သိး အအိၣ်အဆိးအလီၢ် တဟးဂီၤဘၣ်, ဒ် ကယဲၢ် တၢ်ခဲလၢာ် လၢယပာ်လီၤ လၢအဂီၢ်အသိးန့ၣ်လီၤ. ဘၣ်ဆၣ်ဒီး အဝဲသ့ၣ် ဂဲၤဆၢထၢၣ် လၢဂီၤဂီၤ, ဒီး မၤဘၣ်အၢ အမၤတၢ် ခဲလၢာ်လီၤ. 8 မၤသးဒ်န့ၣ်ဒီး ကွၢ်လၢ် ယကျဲ, ယွၤ စံးဝဲဒၣ်, တုၤ မုၢ်တနံၤဘၣ် လၢယကဂဲၤဆၢထၢၣ် လၢတၢ်ဂုာ်န့ၢ်အဂီၢ်န့ၣ် တက့ၢ်. အဂ့ၢ်ဒ်အံၤ, ယတၢ်တိာ် လၢယကဒုးအိၣ်ဖှိၣ် ပှၤကလုာ်တဖၣ် ဒီးထၢဖှိၣ်ဘီမုၢ်တဖၣ် ဒ်သိး ယကလူလီၤ ယသးထီၣ် လၢအလိၤ, ယသးကဲၤထီၣ် ခဲလၢာ်လီၤ. အဂ့ၢ်ဒ်အံၤ, ယသးက့ၣ် အမ့ၣ်အူ ကအီၣ်ကွံာ် ဟီၣ်ခိၣ် ဒီဘ့ၣ်ညါလီၤ. 9 တုၤနုၤတဘျီ ယကဟ့ၣ် ပှၤကလုာ်တဖၣ် လၢအကတိၤတၢ်အကျိာ်စီ ဒ်သိးအကကိးထီၣ် ယွၤအမံၤ, ဒီးဒ်သိး အကမၤ အတၢ် လၢအသးတဖျၢၣ်ဃီလီၤ. 10 လၢကူၤၡး အထံမိၢ်ပှၢ် ဝၢ်ဘးခီန့ၣ် ပှၤဃ့ကညးယၤတဖၣ်, ယတၢ်လီၤပြံလီၤပြါ အဖိမုၣ်, ကဟဲစိာ် ယတၢ်မၤဘူၣ်လီၤ. 11 တၢ် လၢမုၢ်တနံၤန့ၣ် နမဲာ်တဆှးဘၣ် လၢနမၤတၢ်ခဲလၢာ် လၢနမၤကမၣ်ဘၣ်ယၤ အဃိဘၣ်. အဂ့ၢ်ဒ်အံၤ, တုၤနုၤတဘျီ ယကစိာ်ကွံာ် လၢနသးကံၢ်ပူၤ နပှၤလၢအပာ်အသးထီၣ်ထီ, လၢအသူၣ်ပိၢ်အသးဝးတဖၣ်လီၤ. ဒီးနတပာ် ကဖိလၢၤဘၣ်နသး လၢယကစၢၢ်စီဆှံ အလိၤဘၣ်. 12 ဒီးလၢနသးကံၢ်ပူၤန့ၣ် ယကပာ်လီၤတဲာ် ပှၤဂီၢ်မုၢ် လၢအသူၣ်စူၤအသးစူၤ, ဒီးပှၤဘၣ်ဖှီၣ်ဘၣ်ယာ်, ဒီးအဝဲသ့ၣ် ကသန့ၤအသး လၢယွၤအမံၤလီၤ. 13 အံၣ်စရ့လး လၢအအိၣ်လီၤတဲာ်န့ၣ် တမၤအၢဘၣ်တၢ်ဘၣ်, တကတိၤဘၣ် တၢ်ကဘျံးကဘျၣ်, ဒီးပျ့ၤ လၢအလီ တၢ်န့ၣ် တအိၣ်ဘၣ် လၢအကိာ်ပူၤဘၣ်. အဂ့ၢ်ဒ်အံၤ, ကအီၣ်တၢ် ဒီးမံလီၤ, ဒီးတၢ်တမၤပျံၤဘၣ်အီၤ နီတမံၤဘၣ်. 14 စံယိၣ် အဖိမုၣ်ဧၢ, အုၣ်တၢ် တက့ၢ်. အံၣ်စရ့လးဧၢ, ကိးပသူထီၣ် တက့ၢ်. သူၣ်ခုသးခု, ဒီးသူၣ်ဖှံသးညီ လၢနသး ဒီဖျၢၣ်ညါ တက့ၢ်, ယရူၤၡလ့ၣ် အဖိမုၣ်ဧၢ. 15 ယွၤပာ်ကွံာ် နတၢ်စံၣ်ညီၣ်လံ, ဟီထီၣ်ကွံာ် နဒုၣ်နဒါလံ, အံၣ်စရ့လး အစီၤပၤ, ယွၤအိၣ်ဝဲ လၢနသးကံၢ်ပူၤ, နတထံၣ်လၢၤဘၣ် တၢ်အၢဘၣ်. 16 တၢ် လၢမုၢ်တနံၤန့ၣ် တၢ်ကစံး လၢယရူၤၡလ့ၣ်, ပျံၤတၢ် တဂ့ၤ, ဒီးကစံး လၢစံယိၣ်, မ်နစုအဂံၢ်အဘါန့ၣ် သုတစၢ်လီၤ တဂ့ၤ. 17 ယွၤနကစၢ် အိၣ်လၢနသးကံၢ်ပူၤန့ၣ်, တၢ်အဆူၣ် လၢအကအုၣ်က့ၤခီၣ်က့ၤတၢ်လီၤ. ကသူၣ်ဖှံသးညီ လၢနဖီခိၣ် အိၣ်ဒီး အသူၣ်ခုသးခုလီၤ. ကအိၣ်ဘှံး လၢအတၢ်အဲၣ်အပူၤ, ဒီးကသူၣ်ပိၢ်သးပိၢ် လၢနဖီခိၣ် အိၣ်ဒီး တၢ်သးခုအသီၣ်လီၤ. 18 ယကထၢဖှိၣ် ပှၤလၢအသူၣ်အုးသးအုး လၢတၢ်မၤဘူၣ်နံၤတဖၣ်အဃိ လၢအမ့ၢ်လၢနၤလီၤ. ပှၤလၢအဘၣ် တၢ်ဒုၣ်ဒွဲၣ်လီၤ. 19 ကွၢ်ကွၢ်, အကတီၢ်ဖဲန့ၣ် ယကမၤ ကယဲၢ် ပှၤလၢအမၤနးမၤဖှီၣ်နၤလီၤ. ဒီးယကအုၣ်က့ၤခီၣ်က့ၤ ပှၤလၢအလဲၤ တကျဲၢ်တကျဲၢ်, ဒီးဒုးအိၣ်ဖှိၣ် ပှၤလၢအဘၣ် တၢ်ဟီထီၣ်ကွံာ်အီၤ, ဒီးယကပာ်အီၤ လၢတၢ်စံးထီၣ်ပတြၢၤ အလီၢ်, ဒီးဒုးဟူထီၣ်သါလီၤ အမံၤ လၢကယဲၢ်ကီၢ်ပူၤ ဖဲအဘၣ် တၢ်မဲာ်ဆှး ကိးဘ့ၣ်ဒဲးလီၤ. 20 အကတီၢ်ဖဲန့ၣ် ယကဒုးဟဲနုာ်သု, အကတီၢ်ဖဲန့ၣ် ယကဒုးအိၣ်ဖှိၣ်သုလီၤ. အဂ့ၢ်ဒ်အံၤ, ယကမၤအိၣ်ထီၣ်သုမံၤ, ဒီးပာ်အီၤ လၢတၢ်စံးထီၣ်ပတြၢၤအလီၢ် လၢပှၤဂီၢ်မုၢ် ခဲလၢာ်အကျါ လၢဟီၣ်ခိၣ်ချၢ, ဖဲအကတီၢ် လၢယဒုးဟဲက့ၤသု လၢတၢ်မၢကဲကုၢ် လၢအမဲာ်ညါလီၤ, ယွၤ စံးဝဲဒၣ်.